**Ford tuo markkinoille uuden polttoainetaloudellisen 1.5 litran EcoBoost-moottorin**

* Ford esittelee uuden 4-sylinterisen 1.5-litraisen EcoBoost-bensiinimoottorin, joka laajentaa suosittua EcoBoost-moottoriperhettä
* Fordilla on kapasiteettia valmistaa vuosittain 1,6 miljoonaa EcoBoost-moottoria, sillä yhtiö kolminkertaistaa nykyisestä tasosta EcoBoost-moottoreita valmistavien tuotantolaitosten määrän Euroopassa, Aasiassa ja Pohjois-Amerikassa
* Viides EcoBoost-moottori esittelee uusia innovaatioita ja tuo selvää etua asiakkaille markkinoilla, joissa 1.5-litraisella tai sitä pienemmällä moottorilla varustettuja autoja verotetaan kevyemmin

**Helsinki 19.4.2013** – Ford Motor Company on ilmoittanut tuovansa markkinoille uuden 1.5-litraisen EcoBoost-bensiinimoottorin. Moottori on vastaus kasvavaan nelisylinteristen moottoreiden tarpeeseen.

Uusimman polttoainetaloudellisen moottorin tullessa markkinoille Fordilla on kapasiteettia valmistaa 1,6 miljoonaa EcoBoost-moottoria vuosittain. Tämän vuoden loppuun mennessä EcoBoost-moottoreita valmistetaan kuudella tehtaalla Euroopassa, Aasiassa ja Pohjois-Amerikassa. Tehtaita on kolminkertainen määrä vuoteen 2010 verrattuna.

Nelisylinterisen 1.5-litraisen EcoBoost-moottorin tuotanto alkaa Fordin Craiovan tehtaalla Romaniassa myöhemmin tässä kuussa. Muut tuotantolaitokset julkistetaan myöhemmin. Moottori tulee ensin Kiinan markkinoille, jossa se saa ensiesittelynsä Shanghain autonäyttelyssä uuden Mondeon moottorina. Sen jälkeen ovat vuorossa sedan-mallinen Fusion Pohjois-Amerikassa ja myöhemmin se on saatavana Mondeoon myös Euroopassa.

EcoBoost-teknologioiden ansiosta auton polttoainetehokkuus ja CO2-päästöt ovat 20 prosenttia paremmat. 1.5 litran moottorissa on turboahdin, suoraruiskutus ja muuttuva venttiilien ajoitus, ja se on entistä taloudellisempi, hiljaisempi ja suorituskykyisempi.

Uusi EcoBoost-moottori tulee erityisen taloudelliseksi niillä markkinoilla, joissa auton ostaja saa verotuksellisen hyödyn auton moottorin ollessa 1.5-litrainen tai sitä pienempi.

Moottorissa on joitakin samoja innovatiivisia ominaisuuksia kuin palkitussa 1.0 litran EcoBoost-moottorissa, kuten integroitu pakosarja. Siinä odotetaan olevan yhtä paljon hevosvoimia ja vääntöä kuin nykyisessä 1.6-litraisessa EcoBoost-moottorissa, mutta se on vieläkin polttoainetaloudellisempi ja sen päästöt ovat matalammat.

1.5 litran EcoBoost-moottori on ensimmäinen moottori, jossa Ford esittelee sähköisellä kytkimellä ohjatun vesipumpun. Pumppua pyörittää jakohihna. Tämä nopeuttaa huomattavasti moottorin lämpenemistä.

“Fordin EcoBoost-teknologia on muuttanut ihmisten käsityksiä bensiinimoottoreista ja moottoreista on tullut erittäin suosittuja asiakkaittemme keskuudessa”, kertoo Joe Bakaj (Vice President, Powertrain Engineering, Ford Motor Company). ”Uusi 1.5 litran moottori täydentää lupaustamme edullisemmasta autoilusta alhaisella polttoaineen kulutuksellaan ja joillakin markkinoilla verohuojennuksillaan.”

Ford on myynyt yli 600 000 EcoBoost-moottorilla varustettua ajoneuvoa sitten vuonna 2009 tapahtuneen ensiesittelyn. Ensimmäinen EcoBoost-moottori oli 3.5-litrainen V6-moottori. Vuonna 2010 markkinoille tuli 2.0-litrainen ja vuonna 2011 1.6-litrainen ja viime vuonna 1.0 litran versio, joka valittiin vuoden moottoriksi.

Tämän vuoden loppuun mennessä lähes 80 prosenttiin Fordin ajoneuvoista on mahdollista saada EcoBoost-moottori.

# # #

Ford Motor Company

Ford Motor Company on globaali autonvalmistaja, jonka pääkonttori sijaitsee Dearbornissa, Michiganissa ja jonka autoja myydään kaikissa kuudessa maanosassa. Yhtiössä työskentelee noin 171 000 henkilöä ja sillä on 65 tehdasta eri puolilla maailmaa. Yhtiön automerkkejä ovat Ford ja Lincoln. Yhtiö tarjoaa myös rahoituspalveluita, joita varten on olemassa oma yhtiö, Ford Motor Credit Company. Lisätietoja Fordista ja sen tuotteista löytyy osoitteesta [www.ford.com](http://www.ford.com)

Euroopan Ford valmistaa, myy ja huoltaa Ford-autoja 50 markkina-alueella. Sen palveluksessa työskentelee noin 47 000 henkilöä ja yhteisyritykset mukaan lukien noin 69 000 henkilöä. Euroopassa toimii myös Ford Motor Credit Company ja Ford Customer Service Division sekä 24 tuotantolaitosta, joista 15 Ford omistaa kokonaan tai on enemmistöomistaja ja 9 on yhteisomistuksessa muiden toimijoiden kanssa. Ensimmäiset Ford-autot tuotiin Eurooppaan vuonna 1903 - samana vuonna, jolloin Ford Motor Company perustettiin. Tuotanto Euroopassa aloitettiin vuonna 1911.

**Lisätiedot:** Riitta Salin

 Oy Ford Ab

 (09) 351 700

 rsalin1@ford.com